Bestuurder gesoek ná tref-en-trap(Foto: Verskaf) ’n Metropolisiebeampte van die Johannesburgse metropolisie (JMPD) is Sondagoggend per helikopter na ’n hospitaal gehaas nadat hy deur ’n motor omgery is. Aubrey Mufundhisi Muhuvuza was besig met ’n stop-en‑deursoekoperasie by die Goue Hoofweg en Oakmere in Orange Farm, Johannesburg, toe ’n silwergrys Mitsubishi Colt-bakkie hom tref. Volgens Xolani Fihla, woordvoerder van die JMPD, het die bestuurder van die bakkie weggejaag nadat hy die beampte getref het. “Beamptes op die toneel het die bakkie agterna gesit. Die voertuig is later verlate langs Mbatha-straat in Orange Farm‑uitbreiding 1 gevind, maar die bestuurder was nêrens te sien nie,” sê Fihla. (Foto: Verskaf) “Paramedici is na die toneel ontbied en het die beseerde Muhuvuza daar aangetref.” Muhuvuza is per helikopter na die Milpark-hospitaal in Johannesburg geneem. “Hy is tans in ’n stabiele toestand. Hy het ’n fraktuur aan sy linkerbeen opgedoen.” Die bakkie is gekonfiskeer en ’n saak van roekelose en nalatige bestuur, versuim om by ’n ongelukstoneel te stop en tref-en-trap sal by die polisie in Orange Farm aanhangig gemaak word. “Die JMPD-bestuur wens Muhuvuza ’n voorspoedige herstel toe en hoop die bestuurder van die bakkie word gou opgespoor en in hegtenis geneem.”